**Teemu Bergman** (s. 1978 Kouvola) on suomalainen muusikko, joka tunnetaan parhaiten punkrockyhtye Pää Kiin keulakuvana, laulajana ja sanoittajana. Bergman on soittanut Pää Kiin lisäksi myös monissa muissa yhtyeissä joista tunnetuimmat ovat The Heartburns, Kakka-hätä 77, Nazi Death Camp ja Vaasankatu SS.

Elämä ja ura
------------

Teemu Bergman syntyi Kouvolassa vuonna 1978. Hän sai ensimmäisen kitaransa 13-vuotiaana lahjaksi äidiltään. Bergman teki 15-vuotiaana ensimmäiset kappaleet. Bergman muutti Turkuun ja kävi siellä siviilipalveluksen. Hän olisi jäänyt Kouvolaan, mutta koska siellä ei ollut siviilipalveluspaikkoja vapaana, hän joutui muuttamaan Turkuun. Siviilipalveluksen jälkeen Bergman jäi Turkuun opiskelemaan sairaanhoitoalaa. Siellä hän perusti myös yhtyeen The Heartburns, jonka hajoamisen jälkeen perustettiin Kakka-hätä 77. Vuonna 2006 Bergman muutti Helsingin Kallioon.

Bergman julkaisi kaksi studioalbumia Kakka-hätä 77:n kanssa. Yhtyeen ensimmäinen studioalbumi *Totaalinen kakkahätä* julkaistiin vuonna 2007 koostuen yhtyeen kahdesta aiemmin julkaisemasta EP-levystä, *Kakkahätä tappaa* ja *WTC räjähtää*. Se ylsi Suomen virallisella listalla sijalle 15. Yhtyeen toinen studioalbumi *Huoltoasemalle unohdettu mies* julkaistiin vuonna 2011 saavuttaen virallisen listan 27. sijan. Kakka-hätä 77 hajosi samana vuonna, mutta jatkoi vuonna 2012.

Bergmanin menestynein yhtye Pää Kii perustettiin vuonna 2012. Yhtyeen samanniminen esikoisalbumi julkaistiin 30. marraskuuta 2012. Albumi menestyi hyvin ja se ylsi Suomen virallisella listalla kuudennelle sijalle. Se palkittiin myös Emma-gaalassa kriitikko-Emmalla ja se valittiin Soundi ja Rumba -lehtien vuoden albumiksi.

Bergmanilla on myös yhtye nimeltään Kytänsoittajat. Vuonna 2017 Bergmanin tuore projekti Pitsanaama on esittänyt folkhenkisiä versioita taiteilijan tuotannosta.

Bergmania on viime aikoina kiinnostanut myös kantri. 

Sosiaalisessa mediassa levitettiin heinäkuussa 2021 syytöksiä, joista ainakin osa kohdistui Bergmaniin. Väitteet koskevat muun muassa sanallista ja fyysistä seksuaalista häirintää. Kohun seurauksena Pää Kii -yhtyeen keikat syksyltä 2021 peruttiin. Vastineessaan Bergman myönsi syyllistyneensä epäasialliseen käytökseen mutta kiisti rikossyytteet. Hän jätti rikosilmoituksen törkeästä kunnianloukkauksesta, joka eteni oikeuteen asti kahden naisen osalta syksyllä 2023.

Lähteet
-------

1. 1 2  Teemu Bergman Arto Nybergin haastattelussa 31.3.2013. "Teemu Bergman, 35". Viitattu 27.1.2015.
2. 1 2  Pää Kii kertoo tarinoita läävä-Kalliosta *Vantaan Sanomat*.  18.2.2013.  Arkistoitu 5.3.2016. Viitattu 27.1.2015.
3. ↑  Matilainen, Ville: Pää Kiin Teemu Bergman miltei kiroili Hermusen ulos studiosta  14.4.2014. Yle Elävä arkisto. Viitattu 27.1.2015.
4. 1 2 3  Teemu Bergman – punkmessias tahtomattaan  15.12.2014. Yle.fi. Viitattu 27.1.2015.
5. ↑  Pää kii -punkkari Teemu Bergman: "Olin ongelmalapsi, mutta pohjimmiltani ihan kiltti"  11.3.2013. SanomaMedia. Viitattu 17.7.2016.
6. ↑  Pää kii pokkasi kriitikko-Emman, mutta Robin teki täydellisen gaala-ollien – katso Emma-gaalan voittajat  2.3.2013. Rumba.fi. Viitattu 27.1.2015.
7. ↑  Teemu Bergmanin Kytänsoittajat-yhtye esittää nyt kappaleen... Sokka irti  22.4.2014. PopMedia. Viitattu 17.7.2016.
8. ↑  Kapinaa Tampereella vuonna 2017! – Punkin ystävän joulu koittaa nyt *tamperelainen.fi*.  3.1.2017. Viitattu 1.2.2017.
9. ↑  Suomipunkin ikoni kahden eri bändin kanssa Turkuun  9.4.2014. Etelä-Suomen Media Oy.  Arkistoitu 7.8.2016. Viitattu 17.7.2016.
10. 1 2  Ylimutka, Leena: Pää kii -yhtyeen keikat peruttu – taustalla hurjia syytöksiä: "Rikossyytteet kiistän" *Iltalehti*.  19.7.2021. Viitattu 19.7.2021.
11. ↑  STT, Anniina Luotonen, Olli-Pekka Paajanen, Juulia Hakulinen: Pää kii -punkyhtye perui keikkansa rajujen syytösten jälkeen – asianajaja: "Kunnianloukkaus-nimikkeestäkin on puhuttu" *Ilta-Sanomat*.  19.7.2021. Viitattu 21.7.2021.
12. ↑  Ripaoja, Anttijussi: Punkstoo-kohussa ryvettynyt Teemu Bergman on jättänyt rikosilmoituksen törkeästä kunnianloukkauksesta *Ilta-Sanomat*.  29.7.2021. Viitattu 29.7.2021.
13. ↑  Niko Ranta: Syyte: Kaksi naista loukkasi tunnetun suomalais­muusikon kunniaa törkeästi *IS.fi*. Viitattu 31.10.2023.